an seasamh ón gComhairle i dtaca le glacadh Rialacháin ó Pharlaimint na hEorpa agus ón gComhairle lena mbunaítear Fís Eorpach – an Clár Réime um Thaighde agus um Nuálaíocht, lena leagtar síos a rialacha maidir le rannpháirtíocht agus leathadh

2018/0224 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

an seasamh ón gComhairle i dtaca le glacadh Rialacháin ó Pharlaimint na hEorpa agus ón gComhairle lena mbunaítear Fís Eorpach – an Clár Réime um Thaighde agus um Nuálaíocht, lena leagtar síos a rialacha maidir le rannpháirtíocht agus leathadh

(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle (doiciméad COM(2018) 435 final – 2018/0224 COD) An 7 Meitheamh 2018 Dáta chomhaontú na Comhairle maidir le cur chuige ginearálta páirteach An 30 Samhain 2018 Dáta an chruinnithe thríthaobhaigh (comhaontú maidir leis an gcomhthuiscint) An 19 Márta 2019 An dáta a d’fhormhuinigh Coreper an comhaontú comhréitigh páirteach sealadach (an chomhthuiscint) An 27 Márta 2019 Dáta an tseasaimh ó Pharlaimint na hEorpa, an chéad léamh (lena n‑ionchorpraítear an chomhthuiscint): An 17 Aibreán 2019 Dáta an chruinnithe thríthaobhaigh (comhaontú maidir leis an téacs deiridh) An 10-11 Nollaig 2020 An dáta a vótáil Coiste um Thionsclaíocht, um Thaighde agus um Fhuinneamh Pharlaimint na hEorpa leis an gcomhaontú comhréitigh a fhormhuiniú An 17 Nollaig 2020 Dáta an chomhaontaithe pholaitiúil i gCoiste na mBuanionadaithe An 18 Nollaig 2020 An dáta a glacadh an seasamh ón gComhairle, an chéad léamh An 16 Márta 2021

2.Cuspóir an togra ón gCoimisiún

Tá an clár ‘Fís Eorpach’ i gcomhréir le tosaíochtaí an Choimisiúin mar a leagtar amach ina Chlár Oibre i ndáil le Poist, Fás, Cothromaíocht agus Athrú Daonlathach agus i gcomhréir le tosaíochtaí beartais domhanda (na Spriocanna Forbartha Inbhuanaithe).

Leis an gClár, neartófar na boinn eolaíochta agus teicneolaíocha atá ag an Aontas chun cuidiú le dul i ngleic leis na dúshláin dhomhanda atá ann faoi láthair agus leo sin a bheidh ann amach anseo, chun rannchuidiú leis an aistriú glas agus leis an aistriú digiteach agus leis an téarnamh ó phaindéim an choróinvíris, agus é mar aidhm leis na Spriocanna Forbartha Inbhuanaithe (SDGanna) a bhaint amach. An tráth céanna, neartófar iomaíochas an Aontais leis an gClár, lena n‑áirítear iomaíochas a earnála tionsclaíochta. Cuideoidh Fís Eorpach le tosaíochtaí straitéiseacha an Aontais a bhaint amach agus tacóidh sí le beartais an Aontais a fhorbairt agus a chur chun feidhme. Rannchuideoidh Fís Eorpach agus torthaí eolaíochta den scoth á gclaochlú go nuálaíocht a mbeidh fíorthionchar tairbhiúil aige ar gheilleagar na hEorpa agus ar cháilíocht saoil na saoránach, agus cruthófar margaí nua léi le tuilleadh post do dhaoine oilte.

3.Tráchtanna maidir leis an seasamh ón gComhairle

Léirítear go hiomlán leis an seasamh ón gComhairle an comhaontú ar thángthas air sna cruinnithe tríthaobhacha. I gcomparáid leis an togra ón gCoimisiún, áirítear an méid seo a leanas ar na hathruithe is mó tábhacht a tugadh isteach:

–Struchtúr an chláir. An cnuasach atá beartaithe An tSochaí Chuimsitheach agus Shlán a roinnt ina dhá chnuasach: ‘An Cultúr, an Chruthaitheacht agus an tSochaí Chuimsitheach’ agus ‘An tSlándáil Shibhialta don tSochaí’. An focal ‘spás’ a chur isteach sa chnuasach ‘Cúrsaí digiteacha, an Tionscal agus an Spás’ agus teideal an chnuasaigh ‘Bia, an Bithgheilleagar, Acmhainní Nádúrtha, Talmhaíocht agus an Comhshaol’ a athrú. Thairis sin, ainmneacha na dtrí cholún a athrú in ‘Eolaíocht den Scoth’, ‘Dúshláin Dhomhanda agus Iomaíochas Tionsclaíoch Eorpach’ agus ‘An Eoraip Nuálach’. Ós rud é gur athraíodh Bunús Dlí an Chinnidh maidir leis an gClár Sonrach, aistríodh an Iarscríbhinn maidir leis an Institiúid Eorpach um Nuálaíocht agus Teicneolaíocht (EIT) ón gCinneadh maidir leis an gClár Sonrach chuig an Rialachán maidir leis an gClár Réime.

–Rannpháirtíocht a leathnú agus barr feabhais a chomhroinnt. Aithris a bhaineann le buiséad na sraithe ‘Rannpháirtíocht a leathnú agus barr feabhais a chomhroinnt’ ina sonraítear gur cheart 3.3 % ar a laghad de bhuiséad foriomlán an Chláir a bheith i mbuiséad na sraithe sin. Thairis sin, sainmhíniú nua ar thíortha ina ndéantar an leathnú, lena n‑áirítear liosta na mBallstát in airteagal.

–An Chomhairle Nuálaíochta Eorpach. An sainordú a leathnú san airteagal comhfhreagrach agus san aithris maidir le tacaíocht de chineál deontais amháin ó Luasaire CNE do na FBManna, lena n‑áirítear gnólachtaí nuathionscanta. I dtaca le CNE, d’eisigh an Coimisiún dearbhú maidir le cur chun feidhme bhuiséad Luasaire CNE.

–Misin agus Comhpháirtíochtaí. Liosta 5 réimse le haghaidh misin fhéideartha agus 8 réimse le haghaidh comhpháirtíochtaí institiúidithe a chur isteach in Iarscríbhinn a ghabhann leis an gClár Réime chomh maith le ‘meastóireacht eatramhach’. Thairis sin, uasteorainn buiséid le haghaidh misin agus comhpháirtíochtaí a chur leis.

–Luach Saothair. Aithris ina n‑aithnítear an bhearna luach saothair atá ann san Eoraip agus lena spreagtar na Ballstáit chun bearta a ghlacadh d’fhonn tuarastail tharraingteacha a áirithiú le haghaidh taighdeoirí.

–An Clár Fís Eorpach a ailíniú le tréimhse an Chreata Airgeadais Ilbhliantúil (CAI) 2021 - 2027. Foráil chun tréimhse an Chláir a ailíniú leis an gCreat Airgeadais Ilbhliantúil 2021 - 2027.

–An bhithéagsúlacht. Aithris ina luaitear spriocanna sonracha le haghaidh na bithéagsúlachta.

–Clásal na cúlghabhálachta. Chun leanúnachas a áirithiú maidir le cur chun feidhme an Chláir, ba cheart feidhm a bheith ag an Rialachán, le héifeacht chúlghabhálach, ó thús na bliana airgeadais 2021 agus ba cheart dó teacht i bhfeidhm mar ábhar práinne. I gcásanna a bhfuil údar cuí leo a shonraítear sa chinneadh maoiniúcháin, féadfar a mheas gurb incháilithe ón 1 Eanáir 2021 iad na gníomhaíochtaí lena dtacaítear faoin Rialachán agus na costais fholuiteacha, fiú más rud é gur cuireadh chun feidhme iad agus gur tabhaíodh iad sular tíolacadh an t‑iarratas ar dheontas.